**Thomas Alexander Leighton Decker**, nado en Calabar o 25 de xullo de 1916 e finado en Londres o 7 de setembro de 1978, foi un lingüista, escritor e xornalista de Serra Leoa. Coñecido polo seu traballo na lingua krio e pola súa tradución do *Xulio César* de Shakespeare a esa lingua.

Traxectoria
-----------

Thomas Decker naceu en Nixeria de pais procedentes de Serra Leoa. Seu pai, Joseph Leighton Decker foi un agrimensor colonial e arquitecto, mentres súa nai, Jane Decker (de solteira Fraser) era comerciante, e descendente de David Pakudi Fraser, un escravo liberado en Serra Leoa e de orixe nixeriana que se asentou en Murray Town despois de ser liberado dun barco de escravos. Thomas cursou estudos en Lagos ata a morte de seu pai en 1920, cando a súa nai decidiu volver a Serra Leoa e pasou a estudar en Freetown. Logo de graduarse en maxisterio no Fourah Bay College pasou dezaoito meses ensinando.

Xornalismo
----------

Pasou entón a dedicarse ao xornalismo, traballou para o*African Standard* e foi editor dun dos primeiros periódicos da colonia, o *Daily Guardian*. Entre 1950 e 1967 traballou para a administración en diversos postos de confianza dos servizos de información e relacións públicas do ministerio de información. Detido en 1967 acusado de participar nun intento de golpe de estado un tribunal sentenciouno a morte pero a pena anulouse nunha apelación posterior.

Actividades políticas
---------------------

Decker foi membro da West African Youth League fundada por Isaac Wallace-Johnson en 1935, e que tiña unha forte mensaxe anticolonialista, loitando pola igualdade e indenpendencia de Serra Leoa e os seus cidadáns. Decker cría na unificación do protectorado e da colonia, nas que se dividía o territorio dende 1924, e nesa Serra Leoa unida, a lingua krio debería ter un papel esencial.

Lingua krio
-----------

Thomas Decker foi unha das primeiras persoas en utilizar para a lingua franca de Serra Leoa o nome "krio". Argumentaba que o amplo uso do krio ao longo do país sería unha forza unificadora para a nación logo da independencia. O traballo de Decker na lingua sentou as bases para o rexurdimento e apreciación pola lingua que ata entón se vía como unha forma corrompida da lingua inglesa e non como unha lingua de seu. Decker desenvolveu as súas teorías sobre o krio nunha serie de columnas no xornal *Daily Guardian* ao longo de 1939 que culminaron co sketch *Boss Coker befo St. Peter* que publicou o 24 e 25 de outubro dese ano e que sentaron as bases da literatura e lingüística krio. Mesmo chegou a suxerir que o xornal se publicase integramente en krio, o que non aceptaron os propietarios. Traduciu ao krio *Xulio César*, *As You Like It* e sonetos de William Shakespeare, así como algunhas partes da Biblia mais tamén escribiu poesía orixinal.

Publicacións
------------

* *Juliohs Siza* (1964)
* *Udat de kiap fit: a Krio adaptation of As You Like It* (1966)
* *Tales of the Forest* (Londres: Evans Bros, 1968)

Notas
-----

1. ↑  George Tregson Robert "A Tropical Bard And The Bard Of Avon: Shakespeare In The Hands Of Thomas Decker, A Sierra Leonean Dramatist" Arquivado 19 de novembro de 2016 en Wayback Machine. litro.co.uk, 7 de maio de 2014
2. ↑  Akintola J. G. Wyse (1989) *The Krio of Sierra Leone: An Interpretive History* International African Institute, p. 6
3. ↑  Neville Shrimpton "Thomas Decker and the Death of Boss Coker" *Africa: Journal of the International African Institute* Vol. 57, Nº. 4, Sierra Leone, 1787-1987 (1987), pp. 531-545
4. ↑  Leo Spitzer "Creole Attitudes Toward Krio. A Historical Survey". *African Language Review* Nº 5 (1966) pp. 39-49 '

|  |  |
| --- | --- |
| Control de autoridades | 
* Wd: Q7791802
* Europeana: ID
* WikiTree: Decker-4828

 |